การกินอาหารแปรรูปมากเกินไป ส่งผลให้ดูแก่ก่อนวัย เสี่ยงขาดสารอาหารและอาจเสี่ยงสมองเสื่อม
นายแพทย์สุวรรณชัย วัฒนายิ่งเจริญชัย อธิบดีกรมอนามัย กล่าวว่า วิถีชีวิตที่เร่งรีบของสังคมเมืองและความเครียดสะสมจากการทำงาน ทำให้ประชาชนส่วนใหญ่ไม่มีเวลาดูแลตนเอง โดยเฉพาะการเลือกกินอาหาร มีแนวโน้มบริโภคอาหารสำเร็จรูป หรืออาหารแปรรูปมากขึ้น ส่วนใหญ่ผ่านการจัดเตรียม ปรุงรสกลิ่น ปรับเปลี่ยนรูปร่างบรรจุภัณฑ์ เพื่อให้ง่ายต่อการกินและเก็บรักษา อาหารแปรรูปบางชนิด มีการเติมส่วนผสมต่างๆ เพื่อคงความสดใหม่ ยืดอายุการเก็บรักษา บางชนิดอาจใส่น้ำตาลธรรมชาติ หรือน้ำตาลฟรุกโตสชนิดพิเศษมากเกินไป ส่งผลให้อาหารแปรรูปมีปริมาณน้ำตาล โซเดียมและไขมันอิ่มตัวสูง ซึ่งหากกินในปริมาณมากเกินไปและติดต่อกันเป็นระยะเวลานาน อาจส่งผลเสียต่อสุขภาพ ทำให้ร่างกายขาดสารอาหาร ดูแก่ก่อนวัยและเสี่ยงสมองเสื่อมได้ แนะนำ 7 เคล็ดลับป้องกันช่วยให้สมองดีสุขภาพแข็งแรง ได้แก่ กินผักและผลไม้ กินธัญพืชไม่ขัดสี ถั่วเปลือกแข็งและถั่วเมล็ดแห้งต่างๆ กินโปรตีนจาก ปลา ไข่ นม เนื้อสัตว์ไม่ติดมัน  ลดอาหาร หวาน มัน เค็ม เลี่ยงอาหารแปรรูป ศึกษาข้อมูลโภชนาการก่อนซื้อทุกครั้ง ดูแลสิ่งแวดล้อมให้เหมาะสม หลีกเลี่ยงสถานที่มลภาวะสูงและออกกำลังกายเป็นประจำ ผ่อนคลายความเครียดและนอนหลับพักผ่อนให้เพียงพอ เพื่อป้องกันไม่ให้แก่ก่อนวัยและส่งผลดีต่อสมองด้วย